Benny Engelbrecht (S), 2012-06-12:
Jeg står her i dagens anledning på vegne af den socialdemokratiske it-ordfører fru Trine Bramsen og skal sige følgende: Først og fremmest tak til ministeren for den skriftlige redegørelse.
Vi er glade for at få denne tilhørende debat.
På en og samme tid giver redegørelsen et fint overblik over Danmarks digitale tilstand, og samtidig udstikker den visioner for vores digitale fremtid.
For hvis Danmark skal forblive et digitalt foregangsland; hvis danske virksomheder fremover skal skabe vækst; og hvis den offentlige sektor skal tilbyde god service til borgerne og være effektiv, ja, så kræver det digitale visioner. Vi kan ikke som stat drive udviklingen alene.
Visioner kræver samarbejde, og derfor vil jeg også gerne rose det gode politiske samarbejde, vi har på det digitale område.
Men samarbejdet om visionerne for Danmarks digitale vækst handler ikke alene om os her på Christiansborg og om ministrene.
Det er ikke alene politisk, og det skal det heller ikke være.
Et stærkt samarbejde mellem udbydere, mellem Kommunernes Landsforening, Danske Regioner, brancheorganisationer, virksomheder og borgere er nøglen til at skabe digital vækst.
Samspillet er nødvendigt af tre årsager.
For det første kræver det samspil løbende at udbygge den digitale infrastruktur, for det er en forudsætning for digital vækst, ligesom en fodboldbane er en forudsætning for en god fodboldkamp.
Hvis man vil være med i den bedste liga, kræver det en bane af høj kvalitet, og sådan er det altså også med den digitale infrastruktur.
En veludbygget digital infrastruktur er fundamentet for, at danske virksomheder overhovedet kan bruge og udvikle digitale løsninger og nye produkter; at de kan bruge digitaliseringen til at være effektive og til at komme ud til nye markeder.
En god digital infrastruktur er forudsætningen for at øge vores produktivitet og øge vores vækst, og det er en forudsætning for, at hele Danmark kan være med, også yderområderne.
Derfor er jeg også glad for, at vi i samspil har fundet fælles fodslag om fempunktsplanen.
Planen har i centrum investeringer, øget dialog, bedre rammeforhold, kortlægning af mobildækningen og undersøgelser af barrierer ved mobildækningen.
Men det er også afgørende, at alle aktører på området konstant er bevidste om og tager ansvar for, at vores infrastruktur passes og udvikles i hele landet.
For det andet kræver digital vækst et solidt samspil mellem os politikere, den offentlige sektor og de kreative digitale virksomheder om at udvikle og videreudvikle digitale løsninger.
Det er løsninger som NemID og digital post gode eksempler på.
De minimerer spildtid og unødig administration i danske virksomheder og i den offentlige sektor.
Faktisk står den offentlige sektor for omkring en tredjedel af den samlede efterspørgsel i samfundet på digitale løsninger, og der er vores offentlige sektor i høj grad noget, man kan kalde for en katalysator for digital vækst.
Netop derfor er det også vigtigt, at vi fremover får en stadig mere intelligent efterspørgsel og ikke mindst udbygger og videreudvikler allerede eksisterende digitale løsninger.
Som led i en mere intelligent efterspørgsel vil regeringen eksempelvis fremme intelligente offentlige indkøb på tværs af ministerier og myndighedsniveauer gennem en digital løsning.
Det er et godt eksempel på, hvordan en digital løsning både kan skabe bedre kvalitet og bedre effektivitet, og det er et eksempel på, hvordan vi kan bruge skattekronerne bedre.
Samtidig gavner løsningen de mange virksomheder, der er leverandører til det offentlige.
De slipper for gentagne gange at oplyse de samme data, da de kan genbruges.
Et andet offentligt initiativ, der vil være en gevinst for danske virksomheder, er det såkaldte Født digital, som lanceres i 2013, næste år.
Det skal for alvor gøre det lettere for nystartede virksomheder at få adgang til relevante tilbud og offentlige digitale tjenester.
For det tredje spiller vi politikere en afgørende rolle i forhold til at uddanne og tiltrække digital arbejdskraft.
Digitale kompetencer er og bliver nøglen til, at væksten kan realiseres.
Derfor er det afgørende, at vi lytter til, hvilke kompetencer erhvervslivet efterspørger, og det er afgørende, at vi udvikler vores uddannelsessystem, så det kan modsvare behovet.
At vi lytter til behovene og tør være visionære er en nødvendighed, hvis Danmark skal udvikle nye digitale løsninger og blive dygtigere til eksport, eksempelvis via elektronisk handel, ikke bare på de videregående uddannelser, men helt fra børnehave, folkeskole, ungdomsuddannelse og i vores efteruddannelse.
Netop derfor er jeg glad for, at vi har en regering, der for alvor har valgt at prioritere it-kompetencer i uddannelsessystemet.
Alene i folkeskolen har vi afsat
½ mia. kr., der skal styrke brugen af digitale virkemidler i undervisningen på alle klassetrin
Ved at gøre gode it-færdigheder blandt alle danskere til et målpunkt, udvikles ikke alene nye løsninger, der kan styrke vores vækstpotentiale, men ligesom med den gode digitale infrastruktur gør det også Danmark til et attraktivt land for eksisterende digitale virksomheder.
Danmarks digitale vækst vokser år for år.
Vi er blandt de førende bredbåndsnationer i verden.
Ikke mindst har vi iværksat en lang række initiativer, der giver udsigt til en endnu lysere fremtid for det digitale Danmark.
Alligevel er der plads til løbende forbedringer.
Det er forbedringer, som vi skal understøtte fra politisk hold, men som i høj grad også stiller krav til samarbejdet mellem udbyderne af digital infrastruktur, brancheorganisationerne, Kommunernes Landsforening, Danske Regioner, virksomheder og borgere.
Jeg ser frem til et fortsat godt samarbejde, og jeg ser frem til, at vi i fællesskab sikrer, at Danmark er en stærk digital vækstnation.